<classify> TAASISI ya Taasisi ya Kuzuia na Kupambana na Rushwa Takukuru,imewataka waathirika wa vitendo vya ngono, kuvunja ukimya na kutoa taarifa ya vitendo hivyo kwenye taasisi hiyo.Imesema tayari imefungua dawati maalumu la kushughulikia masuala hayo,ili kuhakikisha rushwa hiyo inadhitibiwa.Hayo yalibainishwa jana jijini Dar es Salaam na Mkurugenzi wa Intelijinsia wa Takukuru, Emmanuel Kiyabo kwenye maadhimisho ya Siku 16 za Kupinga Ukatili wa Kijinsia na kusema rushwa ya ngono nchini ipo na wahanga wake wanaogopa kujitokeza kwa kuogopa kudhalilika.Maadhimisho hayo yaliandaliwa kwa ushirikiano wa Chama cha Wanahabari Wanawake TAMWA, Mtandao wa Kupambana na kuzuia rushwa ya ngono, Mtandao wa Wanawake WFT,Takukuru na Jeshi la Polisi.Kijayo alisema kwa kutambua hayo, taasisi hiyo iliamua kunzisha dawati hilo Machi mwaka huu ili waathirika wawe huru kutoa taarifa na kuzungumza, ili sheria ichukue mkondo wake na vitendo hivyo vitokomezwe.Takukuru tupo tayari tumejipanga vizuri, kwa sababu rushwa ya ngono ipo na sisi tumeamua kulipa kipaumbele suala hilo kwa kuliwekea dawati lake ili waathirika wawe huru kutoa malalamiko yao na sisi tuchukue hatua mara moja, alisema Kiyabo.Aidha, alisema pamoja na uwepo wa vitendo vya rushwa ya ngono, lakini kuna changamoto kwa waathiriwa kutojitokeza kutoa taarifa kwa uongo kwamba wakijitokeza watadhalilika na kuwataka kuacha dhana hiyo kwa sababu haitoi suluhu bali inawaumiza kisaikolojia.Akizungumza kwenye maadhimisho hayo, Balozi wa Canada nchini, Pamela ODonnell alisema vitendo vya ukatili na rushwa ya ngono katika jamii, vinaondoa utu wa mtu na kushauri wahanga wa vitendo hivyo kusaidiwa ili kuondokana na unyanyapaa unaosababisha wakati mwingine muathirika kupata magonjwa ya akili.Balozi wa Ireland nchini, Aran Corrigan alisema rushwa ya ngono haipo tu nchini, bali dunia nzima na kwamba mara nyingi taarifa zake zinafichwa hivyo waathirika wanabaki wakiumia ndani kwa ndani na kuwataka wavunje ukimya na kujitokeza ili haki itendeke.Alisema Shirika la Kazi Duniani ILO limeridhia kutambua Siku 16 za Kupinga Ukatili wa Kijinsia na kuzitaka nchi wanachama wa shirika hilo, kujenga mazingira ya kufanikisha kampeni hiyo ili kutoa somo kwa jamii kuhusu umuhimu wake.Akizungumza athari za rushwa ya ngono kwenye jamii, Mwenyekiti wa Mtandao wa Wanawake nchini WFT, Profesa Ruth Meena amesema rushwa ya ngono inaleta jeraha lisiloponyeka kwa mtendewa, hivyo ni vyema ukimywa ukavunjwa na waathirika wakatoa taarifa ili kukomesha vitendo hivyo.Ni wakati sasa wa kuvunja ukimya, rushwa ya ngono huleta jeraha baya kwa mtendewa, huwa haliponi, ni wakati sasa wa kuvunja ukimya na kutoa taarifa za vitendo hivyo ili hatua zichukuliwe na kuvikomesha,amesema Profesa Meena.Akichangia kwenye maadhimisho hayo, Jaji mstaafu ambaye pia ni mwanachama wa Chama cha Majaji Wanawake Tanzania TAWJA, Eusebia Munuo alisema chama chao kimewajengea uwezo watumishi wa kada hiyo wa kupambana na rushwa ya ngono, na wamefanikiwa kwa kiwango kikubwa.Aidha, alitoa ushauri kwa wafungua mashitaka kuwa na uelewa mpana wa kufungua mashauri kwa sababu wakati mwingine kesi za waathirika wa viendo vya ngono zinafunguliwa kwa mashitaka yasiyo sahihi ambayo hukumu yake ni ndogo, jambo ambalo wahusika hawajutii makosa yao.Wale wanaofungua majalada ya kesi za rushwa ya ngono kwa waathirika walio chini ya miaka 18 au hata zaidi, wanapasa yayafungua kwa tuhuma za kubaka na sio makosa ya rushwa ya ngono ambayo mwisho wa siku mhusika hulipa faini na kuachiwa, lakini la kubaka hufungwa miaka 30, alisema Jaji Munuo.  <topic>: KITAIFA 